Kubanski rat za nezavisnost
<s>Kubanski rat za nezavisnost (španjolski: Guerra de Independencia cubana ili Guerra de 1895) je bio posljednji od tri rata u procesu ostvarivanja kubanske nezavisnosti, a koji je uslijedio nakon Desetogodišnjeg i Malog rata.</s><s>Sukob je trajao ukupno tri godine, a s tim da su posljednja tri mjeseca sukoba, tokom kojih je došlo do američke intervencije na kubanskoj strani, eskalirala u višemjesečni Španjolsko-američki rat, u kojem je Španjolska također doživjela poraz.</s><s>Američka intervencija na Kubi pomogla je u dokidanju španjolske kolonijalne vlasti, međutim historičari danas nisu složni oko pravih motiva američke intervencije, slažući se jedino u tome da je žuti tisak uvelike doprinio prenaglašavanju španjolskih zločina prema Kubancima.</s>

<s>Pozadina i pripreme 
Nakon Desetogodišnjeg rata, Kuba je ušla u period relativnog mira.</s><s>Tokom tog perioda je došlo do serije socioekonomskih promjena koje su revolucije učinile neizbježnom.</s><s>Naime, 1886. godine je došlo do ukidanja ropstva na Kubi, a oslobođeni robovi su se pridružili stratama farmera i urbane, radničke klase; brojni veleposjednici su propali, a došlo je i do osjetnog smanjenja broja šećerana.</s><s>Gospodarsko opadanje preživjele su tek velike kompanije i plantažeri.</s><s>Ubrzo je došlo do dotoka američkog kapitala na Kubu te se ona, iako formalno pod španjolskom vlašću, počela sve više oslanjati na američko gospodarstvo.</s><s>Uz to, na Kubi je u tom periodu, mada nepovezano, došlo do formiranja prvih radničkih pokreta.</s>

<s>Istovremeno je José Martí, jedan od vodećih kubanskih revolucionara, godine 1881. stigao u Sjedinjene Države, nakon što je 1878. godine po drugi puta deportiran u Španjolsku.</s><s>Tamo je Martí počeo skupljati podršku kubanskih emigranata, posebice onih s južne Floride.</s><s>Martí se zalagao za revoluciju i prekid španjolske vlasti, ali je istovremeno lobirao protiv američke aneksije Kube, što je bila želja nekolicine američkih i kubanskih političara.</s><s>Nakon dogovora s raznim patriotskim klubovima po Sjedinjenim Državama, Antilima i Latinskoj Americi, godine 1892. dolazi do proglašenja "Kubanske revolucionarne partije", organizacije koja je za cilj imala nezavisnost Kube i Portorika.</s><s>Martí je izabran za partijskog delegata, a njegovim je djelovanjem 1894. godine došlo do zaključenja priprema za početak revolucije.</s>

<s>Početak rata do američke intervencije 
Dana 25. prosinca 1894., Martí isplovljava iz Floride za Kubu s tri broda, praćen vojnicima i oružjem.</s><s>Iako su ubrzo ostali bez dva broda, put se nastavio.</s><s>Oružani ustanak započeo je 24. veljače 1895. godine, serijom manjih ustanaka diljem otoka, ali s ograničenim uspjehom.</s><s>Najveći neuspjesi bili su u centralnom dijelu otoka, gdje su ustanci bili neuspješni zbog loše koordinacije, a vođe ustanaka su mahom pohapšeni.</s><s>Uz to, ustanak u Havani je spriječen prije nego je uopće započeo.</s><s>Dana 25. ožujka 1895., José Martí i Máximo Gómez u Dominikanskoj Republici donose manifest iz Montecristija, u kojem su iznijeli kubansku politiku u ratu za nezavisnost u nekoliko točaka:
 U ratu će podsjednako sudjelovati i ljudi bijele i ljudi crne rase;
 Sudjelovanje svih crnaca je bilo ključno za pobjedu;
 Španjolci koji se nisu usprotivili ratu trebaju biti pošteđeni;
 Privatna ruralna imanja ne smiju biti oštećena;
 Revolucija treba donijeti novi ekonomski zamah na Kubi.</s>

<s>Kako su godine odmicale, inicijalni kubanski uspjeh je jenjavao.</s><s>Španjolci su počeli slati sve više trupa i do 1897. godine su kubanci bili brojčano nadjačani.</s><s>Sjedinjene Države su već godinama pokazivale snažan interes za kubansku nezavisnost i upravo su u ovom periodu američki tabloiti počeli senzacionalistički preuveličavati španjolske zločine nad Kubancima.</s><s>Daleko od toga da tih zločina nije bilo, ali američki su mediji cijelu situaciju preuveličali kako bi pridobili američku javnost na kubansku stranu.</s>

<s>Incident s brodom USS Maine 
Tokom mandata Williama McKinleyja, Amerikanci su u siječnju 1898. godine poslali ratni brod USS Maine u prijateljski posjed Kubi, želeći javno pokazati svoju zabrinutost španjolskim djelovanjem u ratu.</s><s>Dana 15. veljače iste godine, Maine je pogođen snažnom eksplozijom u kojoj je ubijeno 258 članova posade; brod je potonuo u luci.</s><s>Istražna komisija je tada zaključila kako je brod eksplodirao zbog sudara s minom, međutim kasnije istrage su utvrdile kako se vjerojatno radilo o eksploziji unutar samoga broda, iako pravi razlog i okolnosti eksplozije nikada nisu razjašnjeni.</s><s>McKinley je pokušao očuvati mir, međutim ubrzo je shvatio kako je takav put besmislen te je predložio oružanu intervenciju.</s>

<s>Španjolsko-američki rat</s>

<s>Španjolsko-američki rat se odvio brzo i odlučno, a u četiri mjeseca njegova trajana, Amerikanci nisu pretrpjeli teži poraz.</s><s>Već tjedan dana nakon objave rata, George Dewey, čija je flota bila smještena u Hong Kongu, kreće prema Filipinima i bez ijednog izgubljenog života potpuno uništava tamošnju španjolsku flotu.</s><s>Na Kubi, američke trupe su se usidrile nedaleko od Santiaga te su, nakon nekoliko početnih uspjeha, krenuli prema luci.</s><s>Bitka kod Santiaga de Cube bila je najveća pomorska bitka Španjolsko-američkog rata u kojoj su Amerikanci potpuno uništili španjolske brodove.</s>

<s>Kada su vijesti o padu Santiaga stigle do Sjedinjenih Država, slavilo se na ulicama od Bostona do San Francisca.</s><s>Novinske agencije su slale izvjestitelje na Kubu i Filipine, odakle su ovi slavili svoje nove nacionalne heroje.</s><s>Shvativši da je poraz neizbježan, Španjolska je 17. srpnja 1898. godine podnijela zahtjev za mirom.</s><s>Dana 10. prosinca iste godine, potpisan je Pariški sporazum, kojim je priznata kubanska nezavisnost, mada je ista završila pod američkom vojnom upravom do formaliziranja same nezavisnosti.</s>

<s>Uz to, Španjolska je nakon rata morala prepustiti Guam i Portoriko Sjedinjenim Državama, umjesto plaćanja reparacija, te Filipine za cifru od $20,000,000.</s>

<s>Literatura</s>

<s>Kagan, Robert, (2006) Dangerous Nation (New York: Alfred A. Knopf), pp.</s><s>357–416 
 Krohn, Jonathan. (May 2008) Review: "Caught in the Middle" -John Lawrence Tone.</s><s>War and Genocide in Cuba 1895-1898 (2006) , H-Net, May 2008 
 McCartney, Paul T. (2006) Power and Progress: American National Identity, the War of 1898, and the Rise of American Imperialism (Baton Rouge: Louisiana State University Press), 87-142
 Silbey, David J. (2007) A War of Frontier and Empire: The Philippine-American War, 1899-1902 (New York: Hill and Wang), pp.</s><s>31–34.</s><s>Tone, John Lawrence. (2006) War and Genocide in Cuba 1895-1898, Chapel Hill: University of North Carolina excerpt and text search
 Trask, David F. The War with Spain in 1898 (1996) ch 1  excerpt and text search</s>

<s>1890-e
Nezavisnost
Američki ratovi
Španski ratovi
Novovjekovni ratovi
Ratovi u Sjevernoj Americi
Borba za nezavisnost Latinske Amerike
Historija SAD (1865–1918)
Američko-kubanski odnosi</s>

